32003D0863
L 325/46
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 2 декември 2003 година
относно здравни сертификати при внос на животински продукти от Съединените американски щати
(нотифицирано под номер С(2003) 4444)
(текст от значение за ЕИП)
(2003/863/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 98/258/ЕО на Съвета от 16 март 1998 г. относно сключването на Споразумението между Европейската общност и Съединените американски щати за санитарни мерки за защита на общественото здраве и здравето на животните при търговия на живи животни и животински продукти (1), и по-специално член 3 от него,
като взе предвид Директива 72/462/ЕИО на Съвета от 12 декември 1972 г. относно ветеринарно-санитарните и здравните изисквания при внос на животни от рода едър рогат добитък и свине и при внос на прясно месо от трети страни (2), последно изменена с Регламент (ЕО) № 807/2003 (3), и по-специално член 11, параграф 2 и член 22, параграф 2 от нея и разпоредбите, съответстващи на останалите директиви, с които се установяват ветеринарно-санитарните изисквания и образците на сертификати, приложими за вноса на живи животни и животински продукти от трети страни,
като има предвид, че:
(1)
Приложение V към споразумението между Европейската общност и Съединените американски щати относно санитарните мерки за защита на общественото здраве и здравето на животните, приложими при търговия с живи животни и животински продукти (наричано по-долу „споразумението“), установява, inter alia, санитарните мерки за прясно месо и продуктите на месна основа, както и за някои други животински продукти, обект на търговия със Съединените щати и за които има прието съответствие.
(2)
Директива 92/118/ЕИО на Съвета от 17 декември 1992 г. за определяне на ветеринарно-санитарните и здравните изисквания относно търговията и вноса в Общността на продукти, които не са подчинени, по отношение на посочените изисквания, на специалните правила на Общността, посочени в глава I от приложение А към Директива 89/662/ЕИО и, по отношение на патогените, на Директива 90/425/ЕИО на Съвета (4), последно изменена с Решение 2003/721/ЕО на Комисията (5), предвижда специални изисквания за сертифициране за животните и продуктите от животински произход, за да се предотврати разпространението на болести по животните или човека.
(3)
В член 10 от Директива 92/118/ЕИО се предвижда желатинът и колагенът, предназначени за консумация от човека, да бъдат придружавани при внос в Европейската общност от здравен сертификат, съответствуващ на образеца, представен в приложение II, глава 4.
(4)
По силата на Решение 2003/833/ЕО на Комисията (6) за одобрение от страна на Европейската общност на измененията на приложенията на Споразумението между Европейската общност и Съединените американски щати относно санитарните мерки за защита на общественото здраве и здравето на животните при търговията с живи животни и животински продукти, бяха приети и следва да се прилагат препоръките, формулирани от Съвместния комитет, създаден със Споразумението, относно съответствието между действащите стандарти за желатин и колаген в Съединените щати и в Общността. В тази връзка е необходимо да бъдат изготвени образци на сертификати за вноса в Общността на желатин и колаген от Съединените щати, предлагащи съответните гаранции.
(5)
В очакване на потвърждение от страна на Съединените щати на одобрението на внесените в Споразумението изменения, следва признаването на еквивалентност за тази държава да се прилага временно в Общността.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните.
ПРИЕ НАСТОЯЩОТО РЕШЕНИЕ:
Член 1
Държавите-членки разрешават вноса от Съединените щати на желатин и колаген, предназначени за консумация от човека, при условие че съответните пратки са придружени от един или няколко санитарен/ни сертификат/а, в съответствие с представените образци, съответно в приложения А и Б.
Член 2
Настоящото решение се прилага от 15 декември 2003 г.
Член 3
Адресати на настоящото решение са държавите-членки.
Съставено в Брюксел на 2 декември 2003 година.